open-index/open-wikipedia-markdown huggingface dataset:
Aukštadvario dvaro parko liepų pavėsinė

**Aukštadvario dvaro parko liepų pavėsinė** – išskirtinė liepų grupė, auganti Trakų rajono savivaldybėje,  Aukštadvario dvaro parke, netoli  centrinių rūmų, už 50 m į šiaurės vakarus.

Liepų pavėsinė paskelbta saugoma Aplinkos ministro 2012 m. birželio 13 d. įsakymu Nr. D1-495.  Pavėsinę sudaro 20 brandžių liepų. Jų vidutinė kamienų apimtis apie 2,20 m, užimamas plotas 0,08 ha. Liepų apsuptyje pastatytas girnapusės stalas. Čia mėgdavo ilsėtis dvaro savininkai ir jų svečiai, vykdavo poezijos skaitymai.

Didžiulių liepų sudaryta pavėsinė Aukštadvario parke nėra vienintelė ar unikali. Panašiai išsidėsčiusių išskirtinių liepų grupės, vadinamos pavėsinėmis ar ratais, auga Sirvėtos regioniniame parke (Švenčionių raj.), Veisiejų dvaro parke (Lazdijų raj.) ir kt.

## Išnašos
Aukštadvario dvaro parko maumedžiai

**Aukštadvario dvaro parko maumedžiai** – Aukštadvario dvaro (Trakų raj.) reprezentaciniame kieme, priešais rūmų paradinį įėjimą, parke augantys keturi maumedžiai (*larix decidua*). Pažymėti informacine lenta. Šie maumedžiai įrašyti į augalų nacionaliniams genetiniams ištekliams priskirtų medžių grupių bei pavienių medžių sąrašą ir 2012 m. paskelbti valstybės saugomu botaniniu gamtos paveldo objektu.

Maumedžių kamienų apimtys: 2,80, 2,80, 2,45 ir 2,36 m, aukščiai: 30,5, 27,0, 30,5 ir 29,0 m. Amžius nurodomas apie 130 metų.

## Išnašos
Gaisrinis čiaupas

**Gaisrinis čiaupas-** tai priešgaisrinio inventoriaus dalis. Jie rengiami su priešgaisrinio vandentiekio sistemomis ir yra skirti vietose, kuriose keliami didesni saugumo reikalavimai (pvz., pramoninėse, viešosios paskirties patalpose), nes tokia sistema užtikrina nenutrūkstamą vandens tiekimą gaisro atveju.

Gaisrinio čiaupo matmenys priklauso nuo žarnos ilgio ir gaisirinio čiaupo komplektacijos, kai kuriais atvėjais gaisrinis čiaupas yra kartu su gesintuvu.

## Parametrai

**Pusiau standžių žarnų ritėms keliami šie reikalavimai****:**

* žarnos skersmuo turi būti 33 mm;
* žarna turi būti vientisa ir ne ilgesne kaip 30 m;
* puškiamas vandens srautas turi būti ne mažesnis kaip 80 l/min;
* uždorinio pukšto skermuo dturi būti ne mažesnis kaip  9 mm;

**Naudojant plokščias žarnas keliami šie reikalacimai****:**

* plokščiosios žarnos skermuo turi būti ne didensis kaip 52 mm;
* plokščioji žarna turi būti ne ilgesnė kaip 20 m;
* puškiamas vandens srautas turi būti ne didesnis kaip 162 l/min;
* uždorinio pukšto skermuo turi būti ne maženis kaip 11 mm;

Slėgis prie pusiau standžios žarnos ritės ar ploščiosios žarnos turi būti ne mažesnis kaip 0,4 MPA.

## Panaudojimas

Gaisriniai čiaupai naudojamami tuo atveju, kai kilus gaisrui galima būtų numalšinti ar visiškai sustabdyti gaisro plitimą, arba lokaliai sumažinti gaisro žydinį kol atvyks ugniagesiai.  

## Projektavimas
Gaisriniai čiaupai ar ritės įrengiami 1,35 m aukštyje nuo grindų ir įdedami į spinteles. Suporinti gaisriniai čiaupai ar ritės spintelėse įrengiami vienas virš kito. Apatinis neturi būti žemiau kaip 1 m nuo grindų. Kiekvienas gaisrinis čiaupas turi turėti to paties skersmens 10, 15 arba 20 m ilgio gaisrinę žarną ir vandens purkštą. Statinyje arba atskirose jo dalyse naudojami vienodo skersmens gaisriniai čiaupai, ritės, žarnos ir purkštai. Gaisrinių žarnų ir ričių ilgis turi būti vienodas.

Vidaus gaisriniai čiaupai ar ritės turi būti nutolę vienas nuo kito, išdėstyti prie išėjimų, šildomose laiptų aikštelėse (išskyrus neuždūmijamas), vestibiuliuose, koridoriuose, praeigose ir kitose lengvai prieinamose vietose, kad netrukdytų žmonių evakuacijai.

Gaisrinius čiaupus ar rites leidžiama jungti prie sprinklerinės sistemos už jos valdymo mazgų.

## Literatūra
Verknės senvagės šaltinis

**Verknės senvagės šaltinis** – valstybės saugomas hidrogeologinis gamtos paveldo objektas, esantis Trakų rajono savivaldybėje,  Aukštadvario miestelyje. Šaltinis trykšta Aukštadvario pietvakariniame pakraštyje, Verknės senvagės kairiajame krante, 0,6 km į rytus nuo Aukštadvario dvaro sodybos. Pasiekiamas iš Draugystės gatvės (kelias ) ties Aukštadvario tvenkiniu, kur stovi nuoroda į šaltinį. Jis pasižymi geros kokybės gėlu vandeniu, todėl gausiai lankomas Aukštadvario regioninio parko lankytojų ir vietos gyventojų.

## Istorija

Šaltinis nuo nepamenamų laikų trykšta iš žemės gelmių, nuteka į Verknės senvagę. Istorija mena, kad ant šaltinio krantų prieškario laikais stovėjo malūnas, lentpjūvė, tiltas. 1959 m. prie Verknės buvo pastatyta hidroelektrinė, dėl kurios upė pakeitė vagą ir savo vandenis pradėjo nešti kiek toliau nuo miestelio. Į jos likusią vos pastebimą senvagę atbėga šaltinių nuo šlaitų ir Upėtakių tvenkinių, kurių vandenys įsilieja į pagrindinę vagą tik už jėgainės.

Pirmą kartą šaltinis buvo sutvarkytas ir pritaikytas lankymui 2000 m., jo infrastruktūra atnaujinta 2018 m. Regioninio parko direkcija, seniūnijos darbuotojai įrengė stoginę virš rentinio su šaltiniu, vandens ištekėjimo lataką, aplink išgrindė akmenimis. Buvo pastatyta medinė atokvėpio aikštelė su suoliukais, informacinis stendas, ąžuolinė „Vandens nešėjos“ skulptūra.

Seni žmonės pasakoja, kad šis šaltinio vanduo, tekantis „prieš saulę į rytus“ turi gydomųjų galių. Tai gyvasis – dangiškas vanduo, tinkamas gerti, apibūdinamas kaip burbuliuojantis, neužšalantis net žiemą, reiškia sveikatą ir gyvybinę jėgą, padeda išsigydyti ligas. Pasemtas ir ilgai laikomas negenda.

Lietuvos Respublikos aplinkos ministro 2017 m. balandžio 10 d. įsakymu Nr. D1-288 šaltinis paskelbtas valstybės saugomu. Pagrindiniai duomenys:
* Užimamas plotas – 0,003 ha
* Debitas – 0,19 l/s
* Bendra vandens mineralizacija – 376 mg/l

## Išnašos
Šv. Domininko bažnyčia

**Šv. Domininko bažnyčia** yra 2 Lietuvos bažnyčių titulas.

Šv. Domininko titulą turi šios Lietuvos bažnyčios:

* Aukštadvario Šv. Dominyko bažnyčia
* Palėvenės Šv. Domininko bažnyčia

## Šaltiniai
Pasaulinė meteorologijos organizacija

**Pasaulinė meteorologijos organizacija** (**PMO**) () – Jungtinių Tautų Organizacijos padalinys, tarptautiniu mastu koordinuojantis veiklą atmosferos, klimatologijos, hidrologijos ir geofizikos srityse.

PMO buvo sukurta iš buvusios 1873 m. įkurtos nevyriausybinės organizacijos – tarptautinės meteorologijos organizacijos. Idėja sukurti naują organizaciją buvo patvirtinta 1947 m. pasaulinėje meteorologų konvencijoje, o oficialiai PMO veiklą pradėjo 1950 m. kovo 23 d.

PMO sudaro 193 pasaulio šalys ir jos savo veiklą organizacijoje remia laisvu informacijos ir mokslinių duomenų dalinimusi. Taip pat PMO bendradarbiauja su kitomis nevyriausybinėmis organizacijomis bei asmenimis aplinkosaugos, klimato kaitos, išteklių naudojimo ir socioekonomikos vystymo srityse.

PMO būstinė yra Ženevoje, o pagrindinis organizacijos valdymo organas yra kongresas. Jo nariai renkasi kas 4 metus ir nustato ateinančių metų tikslus ir prioritetus. Nuo 2019 m. organizacijai ir kongresui vadovauja Gerhard Adrian iš Vokietijos.

Penkios Lietuvos meteorologijos stotys – Vilniaus, Kauno, Klaipėdos, Panevėžio ir Nidos – įtrauktos į pasaulio šimtamečių meteorologijos stočių sąrašą.

## Šaltiniai
ICAO oro uosto kodas

**TCAO oro uostų kodas** (angl. *ICAO airport code*) – kodas, sudaromas iš keturių raidžių ir Tarptautinė civilinės aviacijos asociacijos naudojamas žymėti pasaulio oro uostus. Šie kodai viešinami 7910 dokumente ir yra naudojami oro eismo kontrolės centrų visame pasaulyje.

TCAO oro uostų kodai padeda aviacijos naudotojams sudarant skrydžių maršrutus. TCAO kodu taip pat žymimos ir kitos vietos, pavyzdžiui, meteorologinės stotys, skrydžių aptarnavimo centrai ir oro erdvės kontrolės centrai.

TCAO yra skirtingi nei IATA kodai. Pastarieji naudojami bagažui žymėti, skrydžių tvarkaraščiams ir rezervacijoms atlikti.

TCAO oro uostų kodai yra sudaromi iš 4 raidžių. Pirmoji raidė žymi regioną, antroji – šalį, o likusios dvi yra skirtingų oro uostų raidės. Pavyzdžiui, Paryžiaus Šarlio de Golio tarptautinis oro uosto kodas LFPG šifruojamas taip: L raidė rodo pietų Europos regioną, F – Prancūziją, o PG yra Šarlio de Golio oro uosto raidės. Lietuvai yra suteiktas EY kodas (pavyzdžiui, Vilniaus oro uosto kodas yra EYVI).

TCAO kodai nėra sudaromi su pirmomis I, J, X ar Q raidėmis, nors Jezero krateris Marse simboliškai pažymėtas JZRO kodu.

## Taip pat skaitykite
* Tarptautinė civilinės aviacijos organizacija
* IATA oro uosto kodas

## Šaltiniai
Upėtakių tvenkinių ąžuolas

**Upėtakių tvenkinių ąžuolas** – botaninis gamtos paveldo objektas, esantis Aukštadvaryje, Trakų rajono savivaldybėje, Aukštadvario dvaro parko tvenkinių teritorijoje. Dvaro parke gausu kitų brandžių medžių, aptiktos retos ir saugomos augalų, gyvūnų, grybų rūšys.

Aukštadvaryje XIX–XX a. sandūroje iškasti upėtakių auginimo tvenkiniai (16 tvenkinių), kurie buvo vieni pirmųjų tuometinėje Rusijos imperijoje, žuvį tiekę didmiesčių aukštuomenei. Nepriklausomoje Lietuvoje iki II pasaulinio karo, upėtakių tvenkiniai dvarui ir kraštui buvo pelningas verslas. Upėtakiai yra Aukštadvario herbo pagrindinis akcentas. Šiuo metu tvenkinių grupė seniai užpelkėjusi, apleista. Ąžuolas auga prie šių tvenkinių, netoli dvaro rūmų, už 170 m į pietvakarius. Pažymėtas informacine lenta. Ąžuolo būklė patenkinama, jis aplaužytas vėtrų, turintis negyvos medienos, žaizdų, įtrūkimų.

Ąžuolas paskelbtas saugomu Aplinkos ministro 2012 m. birželio 13 d. įsakymu Nr. D1-495. Medis yra 28,5 m aukščio, jo kamienas 1,3 m aukštyje yra 4,3 m apimties.

## Išnašos
Aukštadvario dvaro parko kaštonas

**Aukštadvario dvaro parko kaštonas** – botaninis gamtos paveldo objektas, esantis Aukštadvaryje, Trakų rajono savivaldybėje, Aukštadvario dvaro parke. Išskirtinis kaštonas auga patogiai prieinamoje vietoje, šalia dvaro rūmų pastato, ties šiaurės vakariniu kampu. Pažymėtas informacine lenta. Jis yra geometrinio dvaro parko dalis.   

Paskelbtas saugomu Aplinkos ministro 2012 m. birželio 13 d. įsakymu Nr. D1-495. Kaštonas yra 18,5 m aukščio, jo kamienas 1,3 m aukštyje yra 4,20 m apimties. Kiti parametrai: rūšis - paprastasis kaštonas (*Aesculus hippocastanum* L.), amžius – apie 180 metų.

## Taip pat skaitykite

Kiti Lietuvos kaštonai, gamtos paveldo objektai:
* Dirvonų kaštonas (Šiaulių raj.)
* Kaštonas Šiltadaržio gatvėje (Vilniaus m.)
* Paparčių kaštonas (Skuodo raj.)
* Pilių parko kaštonų ratas (Vilniaus m.) 
* Salantų kaštonas (Kretingos raj.)

## Išnašos
Valstybinis terorizmas

**Valstybinis terorizmas** – teroristinė veikla, kurią viena valstybė vykdo prieš kitą.

## Apibrėžimas
Nėra nei akademinio, nei tarptautinės teisės apibrėžimo, įvardijančio, ką reiškia „terorizmas“. Pasak kai kurių akademikų, tam tikri valstybės valdžios veiksmai gali būti įvardijami kaip „terorizmas“. Traktuodami terorizmą kaip smurtinį veiksmą, kuriuo pirmiausiai siekiama sukelti terorą, Paulas Džeimsas (*Paul James*) bei Džonatanas Frydmanas (*Jonathan Friedman*) atskiria valstybinį terorizmą prieš civilius ir valstybinį terorizmą prieš kovotojus, įskaitant ir „šoko bei pagarbios baimės“ taktikas:Šokas ir pagarbi baimė yra „augančio dominavimo“ pakategorė – tai pavadinimas, taikomas didžiulio masto intervencijai siekiant pasėti baimę žmonių protuose. Tai yra valstybinio terorizmo forma. Tačiau šią sampratą buvo sukūręs Harlanas Ulmanas (*Harlan Ullman*) dar prieš Antrąjį Persų įlankos karą, būdamas rezervinio karinio personalo vadovu.Tačiau kiti, įskaitant vyriausybes, tarptautines organizacijas, privačias institucijas ir akademikų bendruomenę, mano, jog terminas „terorizmas“ taikytinas tik nusakant smurtinių nevalstybinių veikėjų poelgius. Istoriniu požiūriu terminas „terorizmas“ buvo vartojamas įvardinti veiksmams, kurių imasi valdžia prieš savo pačių piliečius, o šiandien jis dažniau vartojamas apibūdinant smurtinį nusiteikimą prieš civilius, kuris neretai būna strategijos, nukreiptos prieš valdžios institucijas, dalis.

## Išnašos

## Šaltiniai
* Martin, Gus (2006). Understanding terrorism: challenges, perspectives, and issues. SAGE. ISBN 978-1-4129-2722-2.
* Selden, Mark; So, Alvin Y., eds. (2004). War and state terrorism: the United States, Japan, and the Asia–Pacific in the long twentieth century. Rowman & Littlefield. ISBN 978-0-7425-2391-3.
Vasilijus Chudiakovas

**Vasilijus Chudiakovas** (; 1919 m. balandžio 7 d. Rykanėje, Voronežro sr. – 1944 m. spalio 7 d. netoliese Kelmės) – sovietų armijos kapitonas, II pasaulinio karo dalyvis, TSRS didvyris (1945).

## Biografija

Gimė Voronežo srityje. Dirbo kolūkyje, 1939 m. ėmė tarnauti sovietų armijoje. Į frontą pateko 1942 m. Buvo žvalgų kuopos vadas, gvardijos kapitonas. Teigiama, kad 1944 m. spalio 6 d. V. Chudiakovui įsiveržus į Kelmę, tarp vokiečių kilo panika, jis pasižymėjo, sunaikindamas artilerijos bateriją. Patekęs į pasalą, žuvo 1944 m. spalio 7 d. Plūsčių kaime (Kelmės rajonas), palaidotas Kelmės karių kapinėse.

## Šaltiniai
Prutenis

**Prutenis**, **Brutenis** – legendinis prūsų valdovo Videvučio brolis, krivių krivaitis, esą gyvenęs VI a.

Minimas XV–XVI a. vokiečių autorių Erazmo Stelos, Simono Grunau, Luko Davido. Pasakojama, kad Prutenis drauge su broliu pastatydinę Honedos, Peilpeilo, Nangasto, Vustopo (*Wustopp*) ir Galonso (*Gallons*) pilis. Padavimai Pruteniui priskiria Romovės įkūrimą, svarbiausiųjų dievų – Patulo, Patrimpo, Perkūno – kulto įvedimą.

Kaip minima vienoje padavimo versijoje, Balgos žmonės Prutenį išrinkę savo vyresniuoju, bet šis pasišventęs tarnauti dievams. Tuomet balgiečiai savo vadu išsirinkę Videvutį, o Prutenis tapęs vyriausiuoju šventiku ir teisėju. Būtent iš Prutenio vardo padavime kildinamas šalies pavadinimas – *Prutenia*. Prutenio įsakymu galingiausiame girios ąžuole buvusios išskobtos 3 nišos su 3 vyriausiųjų dievų atvaizdais.

## Išnašos
Karalienės užpuolimas

**Karalienės užpuolimas** () – 1966 m. JAV sukurtas nuotykių filmas pagal Jack Finney romaną.

## Turinys

Turtinga italė Roza ir jos partneris Vikas JAV pakrantėje ieško nuskendusio ispanų laivo. Tam jie samdo narus, o vienas jų, buvęs laivyno karininkas Markas, netikėtai randa ne nuskendusį galeoną, o sveiką Antrojo pasaulinio karo laikų vokiečių povandeninį laivą. Rozos ir Viko kompanijoje dar yra ir buvęs vokiečių povandeninio laivo karininkas Erikas, kuris pasiūlo iškelti laivą. Kai jiems tai pavyksta, Erikas pasiūlo povandeniniu laivu leistis į kelionę ir apiplėšti britų lainerį „Karalienė Merė“.

## Pagrindiniai aktoriai
: *Aktorius – vaidmuo*
* Frank Sinatra – Mark Brittain
* Virna Lisi – Rosa Lucchesi
* Anthony Franciosa – Vic Rossiter
* Richard Conte – Tony Moreno
* Alf Kjellin – Eric Lauffnauer
* Reginald Denny
* Errol John

## Šaltiniai
Vyras stiklo kabinoje

**Vyras stiklo kabinoje** () – 1975 m. režisieriaus Arthur Hiller sukurtas ir Oskarui nominuotas filmas.

## Turinys

Arturas Goldmanas, išgyvenęs nacių koncentracijos stovykloje Antrojo pasaulinio karo metais, vėliau atsidūrė JAV ir tapo turtingu pramonininku. Jis gyvena Manhetene ir savo ekscentrišku elgesiu, prisiminimais bei pasakojimais dažnai glumina savo padėjėją Čarlį. Vieną dieną Izraelio agentai pagrobia Goldmaną ir nugabena jį į Izraelį, kur apkaltina jį buvus koncentracijos stovyklos prižiūrėtoju ir po karo pasisavinus svetimą tapatybę. 

## Pagrindiniai aktoriai
: *Aktorius – vaidmuo*
* Maximilian Schell – Arturas Goldmanas
* Lois Nettleton – Miriam Rouzen
* Lawrence Pressman – Čarlis
* Luther Adler – teisėjas
* Lloyd Bochner
* Robert H. Harris 

## Apdovanojimai
* Oskaras (nominacija) – geriausias aktorius (M. Schell)
* Auksinis gaublys (nominacija) – geriausias aktorius (M. Schell)

## Šaltiniai
Modestė Bleiz

**Modestė Bleiz** () – 1966 m. sukurta veiksmo komedija pagal to paties pavadinimo piešinių seriją, kurios autorius Peter O‘Donnell prisidėjo ir rašant filmo scenarijų. Tai pirmasis italų aktorės Monikos Viti vaidmuo anglų kalba.

Nors juosta nesulaukė finansinės sėkmės, ilgainiui ji tapo kultine tarp šnipų filmų žanro gerbėjų. 1982 m. buvo sukurtas filmas su Ann Turkel pagrindiniame vaidmenyje, o 2003 m. – priešistorę pasakojanti juosta „My Name Is Modesty“.

## Turinys

Po to, kai Amsterdame nužudomas britų agentas, slaptoji tarnyba nusprendžia užverbuoti buvusią autoritetingą nusikaltėlę Modestę Bleiz, kuri turi užtikrinti saugų deimantų krovinio pergabenimą į Abu-Tahirą. Šis krovinys taip pat domina ir nusikaltėlių organizacijos vadeivą Gabrielių, kuris, visų nuomone, yra miręs. Deimantai skirti pamaloninti šeichą, kad šis pagerintų naftos tiekimo sąlygas Britanijai. 

Modestė tuo tarpu yra ne tik išradinga nusikaltėlė, esant reikalui palaikanti „darbinius santykius“ su slaptosiomis tarnybomis, bet pati kažkada buvo įvaikinta šeicho ir palaiko su juo puikius santykius. Ji sutinka imtis užduoties su sąlyga, kad deimantų gabenimo būdą galės laisvai pasirinkti savo nuožiūra. 

## Pagrindiniai aktoriai
: *Aktorius – vaidmuo*

* Monica Vitti – Modestė Bleiz
* Terence Stamp – Vilis Garvinas
* Dirk Bogarde – Gabrielius
* Rosella Falk
* Tina Aumont
* Harry Andrews
* Michael Craig
* Scilla Gabel

## Filmavimas
Pradinėje stadijoje buvo manoma, kad pagrindinius vaidmenis atliks Barbara Steele ir Michael Caine, tačiau galiausiai jos buvo parduotos prodiuserio Joseph Janni kompanijai, kurio klientai buvo Viti bei režisierius Losey. Caine numatytas vaidmuo atiteko Terence Stamp, su kuriuo jie buvo geri draugai.

Juosta buvo filmuojama Londone, Amsterdame bei Neapolyje. Gabrieliaus sala – tvirtovė nufilmuota Sicilijoje. 

Režisierius Joseph Losey sunkiai rado bendrą kalbą su pagrindinio vaidmens atikėja Monica Vitti. Pastarąją filmavimo aikštelėje nuolat lydėjo režisierius Michelangelo Antonioni, kurio filmuose ji buvo išgarsėjusi. Galiausiai Losey buvo priverstas paprašyti Antonioni pasišalinti, mat šis nuolat dalino patarimus Vitti. Pagrindinio vyro vaidmens atikėjas Dirk Bogarde vėliau ne viename interviu pasakojo, kad Vitti yra viena iš labiausiai jo nemėgstamų partnerių.

## Apdovanojimai
* BAFTA (nominacija) – geriausia kinematografija
* Kanų kino festivalis – Auksinė palmės šakelė (nominacija)

## Šaltiniai
Sara Sperati

**Sara Sperati** (g. 1956 m. spalio 7 d.) – buvusi italų kino aktorė, aštuntame praėjusio amžiaus dešimtmetyje žinoma nedideliais vaidmenimis kriminaliniuose filmuose.

## Filmografija
* Visos tamsos spalvos (1972)
* La nottata (1974)
* I figli di nessuno (1974)
* Il sorriso del grande tentatore (1974)
* Mark il poliziotto (1975)
* Jo Gaillard (1975, serialas)
* Suvaržyta policija (1975)
* Kitės salonas (1975)
* Le deportate della sezione speciale SS (1976)

## Nuorodos

* IMDb profilis

## Šaltiniai
Greičio įkaitai

**Greičio įkaitai** () – 2017 m. sukurtas veiksmo filmas.

## Turinys

Filme pasakojama apie du brolius Andrew ir Garrettas Frostus. Abu jie – automobilių vagys, vagiantys pačius brangiausius ir prabangiausius automobilius. Gavę užsakymą pavogti 1937 m. „Bugatti“ (jo vertė – milijonai eurų), broliai išvyksta į ilgą kelionę po Pietų Prancūziją. Jie susiduria su sunkumais – iš pradžių įkliūva, paskui paaiškėja, kad automobilis – vietinės mafijos boso nuosavybė.

Nusikaltėlių bosas broliams įsako pavogti didžiausio jo varžovo Maxo Klempo automobilį – 1962 m. „Ferrari 250 GTO“, antraip jie neteksią gyvybių.

## Pagrindiniai aktoriai
: *Aktorius – vaidmuo*
* Scott Eastwood – Andrew Foster
* Freddie Thorp – Garret Foster
* Ana de Armas – Stephanie
* Gaia Weiss – Devin
* Clemens Schick – Max Klemp
* Kaaris – Frank 

## Šaltiniai
Likvidavimo būrys

**Likvidavimo būrys** () – 1972 m. sukurtas trileris, laikomas vėliau Italijoje išpopuliarėjusio *poliziottesco* ( – filmai apie policiją) žanro pradininku.

## Turinys

Komisaras Bertonė dirba Romos policijoje, tačiau vis dažniau susiduria su situacija, kuomet nusikaltėliai greitai vėl atsiduria laisvėje, o policija sulaukia kaltinimų perdėtu žiaurumu. Vis tik dalis nusikaltėlių netrukus randami nužudyti ir visuomenei kyla įtarimas, kad policijoje veikia žmonės, kurie, prisidengdami savo padėtimi, naikina tuos nusikaltėlius, kurių kaltės nepavyksta iki galo įrodyti. Dalis pareigūnų atvirai simpatizuoja likviduotojų būriui, tačiau Bertonė stengiasi juos išaiškinti ir nubausti.

Šių įvykių fone du jaunuoliai apiplėšia parduotuvę ir nužudo kelis žmones. Vienas nusikaltėlis sugaunamas, kitas pradeda slapstytis kartu su įkaite. Kuomet ir ši žūna, jaunuolis sutinka pasiduoti asmeniškai Bertonei. Šis atvyksta į sutartą vietą, tačiau netrukus čia pasirodo ir likvidavimo būrys, ketinantis surengti nusikaltėliui savo teismą. 

## Pagrindiniai aktoriai
: *Aktorius – vaidmuo*
* Enrico Maria Salerno – komisaras Bertonė
* Mariangela Melato – Sandra, žurnalistė
* Mario Adorf – prokuroras Rikutis
* Laura Belli – Ana Marija
* Franco Fabrizi – Frančesko
* Cyril Cusack 
* Jurgen Drews
* Corrado Gaipa

## Apdovanojimai
* San Sebastiano filmų festivalis

## Šaltiniai
Sabrina Siani

**Sabrina Siani** (g. 1963 m. rugpjūčio 13 d. Romoje) – italų kino aktorė, daugiausia vaidinusi siaubo filmuose kanibalizmo tema bei nuotykinėse „peplumo“ () juostose. Produktyviausias laikotarpis buvo 1979 – 1984 m. Kine Sabrina baigė filmuotis 1989 m., būdama vos 26.

## Filmografija

* I contrabbandieri di Santa Lucia (1979)
* Dove vai se il vizietto non ce l'hai? (1979)
* Napoli... la camorra sfida, la città risponde (1979)
* La dea cannibale (1980)
* La liceale al mare con l'amica di papà (1980)
* L'esercito più pazzo del mondo (1981)
* Pierino medico della SAUB (1981)
* La dottoressa preferisce i marinai (1981)
* Anno 2020 - I gladiatori del futuro (1982)
* Due gocce d'acqua salata (1982)
* Incontro nell'ultimo paradiso (1982)
* Gunan il guerriero (1982)
* Ator l'invincibile (1982)
* Sangraal, la spada di fuoco (1982)
* Conquest (1983)
* Il trono di fuoco (1983)
* Dagobert (1984)
* Uccelli d'Italia (1985)
* Palla al centro (1987)
* Cobra nero (1987)
* Aenigma (1987)
* Missione finale (1988)

## Nuorodos

* IMDb profilis

## Šaltiniai
Alida Chelli

**Alida Keli** (, tikrasis vardas *Alida Rustichelli*; 1943 m. spalio 23 d. – 2012 m. gruodžio 14 d.) – italų dainininkė ir aktorė.

## Biografija
Alida Keli yra italų kompozitoriaus Carlo Rutichelli duktė, jos jaunesnis brolis Paolo Rustichelli – taip pat kompozitorius. 1959 m. ji atliko dainą „Sinnò me moro“, kuria prasideda kino juosta „Un maledetto imbroglio“ (muziką filmui sukūrė jos tėvas).

1960 m. ji įrašė pirmąjį savo albumą, o 1961 m. debiutavo ir kaip aktorė. Jos vaidmenys dažniausiai buvo muzikiniai filmai arba komedijos, taip pat įvairios TV programos.

Per savo karjerą įrašė 8 muzikos albumus (dalį dainų sukūrė jos tėvas), taip pat atliko apie 15 vaidmenų kine ir televizijoje. Nuo 8 dešimtmečio daugiausia dėmesio skyrė karjerai teatre bei televizijoje.

Mirė 2012 m., po ilgos ligos.

## Šeima
1969 – 1981 m. Alida buvo ištekėjusi už aktoriaus ir TV laidų vedėjo Walterio Chiari, su kuriuo 1970 m. susilaukė sūnaus Simone Annicchiarico, tapusio TV laidų vedėju.

Vėliau kurį laiką gyveno su žinomu TV laidų vedėju Pippo Baudo, kartu vedė įvairias laidas.

## Filmografija
* Un maledetto imbroglio (1959)
* Giallo club (1961, TV serialas)
* Volubile (1961, TV filmas)
* Minna di Barnhelm (1963, TV filmas)
* Le Corniaud (1965)
* Su e giù (1965)
* They're a Weird Mob (1966)
* L'uomo del colpo perfetto (1967)
* Quando dico che ti amo (1967)
* ...dai nemici mi guardo io! (1968)
* Gli infermieri della mutua (1969)
* Geminus (1969, mini serialas)
* Docteur Caraibes (1973, TV serialas)
*Rugantino (1978, TV filmas)
* Spagečiai vidurnaktį (1981)
* Casa dolce casa (1992-1994, TV serialas)

## Diskografija
* 1959 – Sinnò me moro/Sospetto
* 1960 – La dedico a te/Giorni e giorni
* 1961 – Dalla mia finestra sul cortile/Indovina indovina
* 1969 – È grande 'sta città/Beat boat
* 1981 – Son geloso/So' gelosa 
* 1983 – Nun ce pensà/Quanno arriva na cert'ora
* 1984 – Doppio senso doppio amore/Sinnò me moro
* 1985 – Che strana, però, Roma di sera/Ma chi ti credi d'esse

## Nuorodos

* IMDb profilis

## Šaltiniai
MELAS sindromas

**MELAS sindromas**  - mitochondrijų encefalopatija, viena iš mitochondrinių ligų, kuri taip pat apima MERRF sindromą ir Leberso paveldimą optinę neuropatiją. Pirmą kartą šiuo pavadinimu buvo apibūdintas 1984 m. Šių ligų ypatybė yra ta, kad jas sukelia mitochondrijų genomo defektai, kurie yra paveldimi vien iš motinų.

## Simptomai
MELAS sindromas yra būklė, kuri paveikia daugelį kūno sistemų, ypač smegenis, nervų sistemą (encephalo-) ir raumenis (myopathy). Dauguma atvejų, šio sutrikimo simptomai pasireiškia vaikystėje. Vaikai, turintys MELAS sindromą, dažnai pasižymi normaliu ankstyvu psichomotoriniu išsivystymu, o pirmieji simptomai pasirodo tarp 2 -10 metų. Vyresniems vaikams simptomai pasireiškia kaip pasikartojantis, panašus į migreną galvos skausmas, anoreksija, vėmimo ir priepuolių atakos. Taip pat dažniausiai vaikai, turintys šį sindromą būna žemo ūgio.

MELAS sindromui būdingas pieno rūgšties padidėjimas kūne, vadinamas acidoze. Padidėjęs rūgštingumas kraujyje gali sukelti vėmimą, pilvo skausmus, nuovargį, raumenų silpnumą bei sunkumą kvėpuoti. Rečiau, žmonės su MELAS sindromu gali kentėti nuo nevalingų raumenų spazmų, sutrikusios raumenų koordinacijos, klausos susilpnėjimo arba jos praradimo, širdies ir inkstų problemų, diabeto, epilepsijos, ir hormonų disbalanso.  

## Genetika
Melas sindromas dažniausiai yra sukeltas genų mutacijų, vykstančių mitochondrijų DNR.

Kitimai MT-TL1 gene sukelia daugiau kaip 80 procentų visų šio sindromo atvejų. Jie susilpnina mitochondrijos gebėjimą gaminti baltymus, suvartoti deguonį ir pagaminti energiją. Tyrėjai tęsia geno mutacijų sukeltų padarinių tyrimus skirtinguose audiniuose, ypač smegenyse.

## Paveldėjimas
Ši būklė yra paveldima mitochondrijos struktūroje. Kadangi kiaušinėliai, bet ne spermatozoidai atiduoda mitochondriją besivystančiam embrionui, tik moterys perduoda šį sindromą savo vaikams. Mitochondrinis sutrikimas gali pasireikšti kiekvienoje kartoje bei gali paveikti tiek vyrus, tiek moteris. Dažniausiai žmonės paveldi mutavusį geną iš savo motinos, tačiau pasitaiko atvejų, kuomet sutrikimas kyla dėl naujos mutacijos genuose ir suserga žmonės, kurių šeimoje nėra sergančiųjų.

## Gydymas
Šiuo metu nėra jokio konkretaus gydymo. Liga progresuojanti ir mirtina.  Pacientai yra gydomi pagal tai, kurios kūno dalys yra paveiktos. Yra naudojami fermentai, amino rūgštys, antioksidantai ir vitaminai.

* CoQ10 – kofermentas Q10 buvo naudingas kai kuriems MELAS pacientams.
* Riboflavinas pagerino paciento, turinčio 3250T-C mutaciją, būklę.

## Dažnumas
Tikslus MELAS sindromo dažnumas yra nežinomas. Kartu su kitomis mitochondrinėmis ligomis serga 1 iš 4000 žmonių.

## Išnašos
Melchizedekas

**Melchizedekas** ( – 'teisingumo karalius' arba 'mano karalius yra teisingumas') – Senojo Testamento personažas, minimas Pradžios knygos 14 skyriuje. Pasakojama, kad Melchizedekas buvo Salemo karalius, jis gyveno tuo pat metu kaip ir Abraomas.

Anot Pradžios knygos, kai Abraomas sugrįžo nugalėjęs Kedorlaomerą ir karalius, buvusius drauge, į Šavės slėnį jo pasitikti išėjo Sodomos karalius, o Salemo karalius Melchizedekas atgabeno duonos ir vyno. Tekste jis įvardijamas Dievo Aukščiausiojo kunigu. Melchizedekas palaimino Abraomą, o šis jam nuo visko atidavė dešimtinę.

Melchizedekas minimas ir Naujajame Testamente, Laiške žydams. Teigiama, kad Kristus tapęs vyriausiuoju kunigu Melchizedeko būdu.

## Išnašos
Oleksijus Reznikovas

**Oleksijus Jurijovyčius Reznikovas** (, g. 1966 m. birželio 18 d.) – Ukrainos teisininkas ir politikas, nuo 2021 m. lapkričio 4 d. iki 2023 m. rugsėjo 5 d. ėjąs Ukrainos gynybos ministro pareigas.

## Ankstyvasis gyvenimas ir išsilavinimas
Reznikovas gimė Lvove, kuris tuo metu priklausė Ukrainos TSR Sovietų Sąjungoje. Jo tėvas Jurijus Reznikovas buvo profesorius, sportinės akrobatikos meistras, Lvovo valstybinio kūno kultūros instituto prorektorius. Jo motina Olena Reznikova buvo Lvovo neuropsichiatrinės klinikos gydytoja neurologė, meninės gimnastikos sporto meistrė.

1984–1986 m. Reznikovas tarnavo Sovietų Sąjungos karinėse oro pajėgose.

Reznikovas mokėsi Lvovo universitete ir 1991 m. su pagyrimu įgijo teisės magistro laipsnį. Studijų metais Reznikovas aktyviai dalyvavo studentiškame gyvenime: jis tapo visos Ukrainos TSR studentų teisininkų olimpiados nugalėtoju asmeninėse ir komandinėse varžybose ir atstovavo Ukrainai visos Sovietų Sąjungos studentų teisininkų olimpiadose.

Oleksijus Reznikovas moka ukrainiečių, rusų, anglų ir lenkų kalbas.

## Politinė veikla
Anksčiau Reznikovas ėjo keletą kitų pareigų Ukrainos vyriausybėje: ministro pirmininko pavaduotojo, Ukrainos laikinai okupuotų teritorijų reintegracijos ministro, Kijevo miesto valstybinės administracijos vadovo pavaduotojo pareigas nuo 2016 iki 2018 m., o nuo 2014 m. birželio iki 2015 m. gruodžio – Kijevo miesto tarybos mero pavaduotojo-sekretoriaus pareigas. 2015–2016 m. Reznikovas taip pat buvo Ukrainos nacionalinės delegacijos Europos Tarybos Vietos ir regionų valdžios institucijų kongrese vadovas. 2020 m. gegužės 5 d. prezidentas Volodymyras Zelenskis jį išrinko atstovauti Ukrainai Trišalės kontaktinės grupės darbo politiniame pogrupyje dėl karo Donbase sureguliavimo. 

## Išnašos
Polisoma

**Polisoma** (*poliribosoma, ergosoma*) – į grupę susibūrusios grūdėtojo endoplazminio tinklo (lot. *reticulum endoplasmaticum*) ribosomos, atliekančios baltymo sintezę.

Polisomos dažnai būna spirališkai susisukusios. Monosomas į polisominius kompleksus jungia iRNR (informacinė RNR), pernešanti informaciją iš branduolio į citoplazmą. Poliribosomų ilgis priklauso nuo iRNR grandinės ilgio ir sintetinamo baltymo molekulinės masės (pvz., hemoglobiną, kurio molekulinė masė 16000 daltonų, sintetina kompleksas iš 5 ribosomų, o baltymui, kurio molekulinė masė 70000 daltonų, susintetinti reikėtų 20 ribosomų). Susidarymui būtini magnio jonai, nes be jų ribosomos suirsta į daleles.

Kiekviena ribosoma (poliribosomų komplekse) baltymo sintezėje dalyvauja ne tuo pačiu metu: viename gale tik patekus ant iRNR grandinės, ribosoma pradeda baltymo molekulės sintezę, o kitame gale esanti ribosoma, nuėjusi didesnę iRNR grandinės dalį, jau baigia sintetinti polipeptido molekulę – tai yra biologinės informacijos užrašymas linijiniu nuoseklumu.

## Išnašos
Šlaitas (reikšmės)

Vladas Šlaitas (1920–1995) – poetas

Kitos reikšmės:

* Šlaitas – reljefo nuolydis
* Šlaitas (Varėna) – kaimas Varėnos rajono savivaldybėje 

Taip pat skaitykite:

* Šlaitai
* Žemyno šlaitas
Andropauzė

**Andropauzė** *(gr. andros - vyras, pausis - sustojimas)* – ne visus vyrus kamuojantis reiškinys panašus į menopauzę, paprastai pasireiškiantis 48–70 gyvenimo metais. Organizmo pokyčiai ne tokie ryškūs kaip moterų. Tai siejama su palaipsniui mažėjančiu testosterono lygiu, vyriškų hormonų nepakankamumas pradeda vykti nuo maždaug 40 m. Susilpnėjus lytinių liaukų veiklai, kraujyje sumažėjus vyriškų lytinių hormonų, sutrinka vidaus sekrecijos liaukų veikla bei paskatinamas priešinės liaukos (kitaip dar vadinamos prostata), vešėjimas (dar vadinama gerybinė hiperplazija arba adenoma). Prostatos sutrikimai dažnai vargina vyresnio amžiaus vyrus, todėl svarbu atpažinti ir gydyti andropauzę.

**Andropauzei būdingi simptomai:**

* Nemiga
* Dirglumas, nuotaikų kaita
* Nuovargis
* Depresija
* Silpstanti atmintis
* Susilpnėja lytinis potraukis ir pajėgumas (pasireiškia erekcijos sutrikimais, gali būti reikalinga ilgesnė stimuliacija erekcijai pasiekti preliudijų metu)
* Susitraukę lytiniai organai (varpa, kapšelis).
* Svorio augimas
* Raumenų masės mažėjimas
* Plonėjantys, slenkantys plaukai

Pasireiškiantiems simptomams įtaką gali daryti ir aplinkos veiksniai, įpročiai, tokie kaip stresas, rūkymas, alkoholis, mitybos įpročiai, fizinė veikla.

Tačiau vyrų savijautai andropauzė paprastai neturi tokios įtakos kaip moterims menopauzė, vyrų simptomai gali priminti ir kitas ligas, todėl dažnai andropauzė lieka neįvertinta, nediagnozuota, kaip liga. 

## Šaltiniai
Katakombinės mokyklos

**Katakombinės mokyklos** () – XX a. pradžios Pietų Tirolio  slaptos mokyklos vokiečių mokomąja kalba.

## Istorija
Po Pirmojo pasaulinio karo Austrijos-Vengrijos Pietų Tirolis atiteko Italijos karalystei, nors 86 % gyventojų gimtoji kalba buvo vokiečių. Italijos valdžia regione pradėjo vykdyti asimiliacijos ir italinimo politiką. Buvo uždarytos 324 mokyklos ir vaikų darželiai vokiečių mokomąja kalba. 1925 m. lapkritį Italijos valdžia uždraudė vokiečių privačias pamokas. Katakombinių mokyklų rėmėjai buvo dvasininkas Michaelis Gamperas ir teisininkas Jozefas Noldinas. Vadovėliai buvo platinami nelegaliai iš vieno ūkio į kitą. Mokytojai mokė vaikus skaityti ir rašyti gimtąja vokiečių kalba. Sugautus ir nuteistus mokytojus dažniausiai tremdavo į Pietų Italiją. Teisininkas Jozefas Noldinas buvo ištremtas į Lipario salą 1927 m. Po Laterano susitarimo 1929 m. Italijos valdžia leido veikti religinėms sekmadieninėms vokiečių mokykloms.

## Išnašos
Lytinis sutrikimas

**Lytinis sutrikimas** – tam tikro pobūdžio lytinio pajėgumo sutrikimas. Vyrams dažniau sutrinka varpos sustandėjimas (erekcijos sutrikimas) ir sėklos išsiveržimas (priešlaikinė ejakuliacija), moterims – lytinis potraukis (frigidiškumas) ir pasitenkinimas (anorgazmija). Juos dažniausiai lemia psichikos ir emocijų pokyčiai, o pastaruosius – socialiniai-kultūriniai ir anatominiai-fiziologiniai veiksniai. Seksualinę disfunkciją gali sukelti stresas, bendras organizmo nuovargis, nerimas, kasdieninė rutina, konfliktinės aplinkybės ir kitos neigiamos emocijos.

## Šaltiniai
Abramitai

**Abramitai** – deistų religinė grupė, gyvavusi Bohemijoje XVIII a. Skelbėsi sekantys Abraomu prieš šio apipjaustymą. Tikėjo esant vieną Dievą, tačiau atmetė Trejybę, Kristaus nelaikė dievažmogiu, nepripažino gimtosios nuodėmės, amžinos bausmės už nuodėmę, sakramentų (vaikus praktiniais sumetimais krikštijo), šventė šeštadienį, nevalgė kiaulienos, apsiribojo Dešimt Dievo įsakymų ir „Tėve mūsų“ malda.

Abramitai nesutiko būti priskirti nei krikščionims, nei judėjams, tad nebuvo įtraukti į imperatoriaus Juozapo II 1781 m. paskelbtą tolerancijos ediktą. Dėl to jie buvo priverstinai išsiųsti į įgulas, dislokuotas Vengrijos pasienyje. Kai kurie atsivertė į katalikybę, o likusieji negalėjo perduoti tikėjimo palikuonims.

Nepainiotini su IX a. sirų grupe, dar vadinama vienuoliais abramitais, kuriuos išnaikino imperatorius ikonoklastas Teofilas.

## Išnašos
Achille Devéria

**Ašilis Deverija** (; 1800 m. vasario 6 d. – 1857 m. gruodžio 23 d.) prancūzų dailininkas, litografas, žymių žmonių portretų autorius. Pirmasis panaudojo spalvotą litografiją.

## Biografija

Gimė karinio jūrų laivyno tarnautojo šeimoje. Brolis Eugène Devéria ir 2 iš 6 jo vaikų (Théodule Devéria ir Gabriel Devéria) taip pat buvo dailininkai.

Jau būdamas 30 metų amžiaus buvo sėkmingas iliustratorius, išleidęs daug litografijų, taip pat paveikslus 1828 m. išleistam Gėtės „Faustui“. Taip pat piešė erotinio turinio paveikslus, grupinio sekso scenas.

## Galerija

TKM 4498G 02, Lamav akt kannuga, Achille Devéria.jpg | „Nuoga moteris ir ąsotis“
TKM 4497G 01, Lamav akt, Achille Devéria.jpg | „Gulinčios moters aktas“
Achille Devéria erotism.jpg | Kunilingas
OttomanCunnilingusOrientalism.jpg | Lesbietiškas kunilingas
Humorous illustration of lessening of male sexual powers with age.png | Piešinys, komiškai rodantis erekcijos silpnėjimą su vyro amžiumi
Achille Devéria Les petits jeux innocens.jpg | „Maži nekalti žaidimai“


## Šaltiniai

* Alamy.com, A. Deverijos paveikslų rinkinys
Lankupių tiltas

**Lankupių tiltas** – kabamasis tiltas virš Minijos upės, esantis Lietuvoje, Klaipėdos rajone, Priekulės seniūnijoje. Tiltas jungia du Lankupių kaimus skirtinguose Minijos krantuose – Lankupius Klaipėdos rajone ir Lankupius Šilutės rajone.

Tai ilgiausias kabamasis tiltas Lietuvoje (tokiu jį įvardijo agentūra „Factum“ 2017 m.). Tilto ilgis – 130 m, plotis – 1,4 m. Lankupių tiltas metalinis, dengtas lentomis.

Netoliese (už kelių šimtų metrų) nuo tilto yra Vilhelmo kanalas.

## Istorija

Susisiekimui per Miniją buvo pastatomi sezoniniai lieptai, pagaminti iš ilgų medinių lentų su stipriu skersiniu paklotu. Jie sunkiai susidorojo su dideliu judėjimu, ypač per šienapjūtes ir javapjūtes. Maždaug 1,20 m pločio medinis takas, pastatytas ant medinės estakados, buvo skirtas eiti pėstiesiems ir varyti ganomiems galvijams. Pasibaigus sezonui, perkėla buvo išardoma. Vėlyvą 1942 m. rudenį, netikėtai kilus dideliam potvyniui, Lankupių pėsčiųjų tiltas sugriuvo ir buvo nuneštas į marias.

Nuolatinio tilto prie Lankupių projektas buvo paruoštas 1914 m. Statybos užmojus sužlugdė Pirmasis pasaulinis karas. Lietuvai atgavus Klaipėdos kraštą, dėl ekonominių sunkumų vėl imta galvoti apie tilto statybą tik 1930-aisiais. Iki 1938 m. buvo padaryti parengiamieji darbai, statybas atlikti pavesta bendrovei „Domscheit“. Tiltui akmeniniai taurai upėje buvo sumūryti jau 1938 m. Pagal grafiką 1939 m. turėjo būti nutiestas ir tiltas. Kraštą aneksavus Vokietijai, tiltas liko nepastatytas, nors jo užbaigimui jau buvo suvežtos reikalingos medžiagos. Dabartinis tiltas per Miniją pėstiesiems ant senųjų atramų pakabintas gerokai po karo, 1954 m.

2000 ir 2014 m. atlikti Lankupių tilto remonto darbai.

## Išnašos
Pontoninis tiltas

**Pontoninis tiltas** – tiltas, kurio pagrindas yra plūduriuojantys pontonai arba sujungtos valtys, taip sudarant galimybę per upę pereiti pėstiesiems ir transporto priemonėms. Tokio tilto maksimalų leistiną svorį lemia jo plūdrumas. Dažnai naudojamas karo sąlygomis, tačiau tinka ir civilinėms reikmėms. Iki XX a. 2-osios pusės buvo naudojami ir Lietuvoje – Kaune, Vilniuje, per Nemuną, Nerį, bet vėliau juos pakeitė nuolatiniai tiltai. Dabartinėje Lietuvoje kai kur vis dar yra tokių tiltų, pvz., per Vyžuonaitį, Rėkyvos ežere.

## Istorija

480 m. pr. m. e. pontoninį tiltą persikeldama per Dardanelus surentė persų kariuomenė, vadovaujama Kserkso. Pasakojama, kad kiek vėliau, Aleksandras Didysis padarė pontoninį tiltą iš plaustų per Amudarjos upę. Šiuolaikinėje istorijoje, Napoleono laikais pontoniniai tiltai imti gaminti iš medžio, vario ir kitų medžiagų.

Lietuvoje taip pat buvo statomi pontoniniai tiltai. XIX a. Kaune toks buvo Aleksoto tiltas per Nemuną, XX a. pradžioje vietoje jo pastatytas nuolatinis. Vilniuje, po II pasaulinio karo vis dar buvo 2 pontoniniai tiltai per Nerį – ties dabartiniais Vingio parko pėsčiųjų ir Karaliaus Mindaugo tiltais. Jie buvo įrengiami nereguliariai, dažniausiai švenčių ir masinių renginių metu gyventojams patekti į Vingio parką ir „Žalgirio“ stadioną. 1975 m. balandžio 13 d. po koncerto žiūrovai nusprendė eiti per dar nevisiškai įrengtą Vilniaus pontoninį tiltą, tačiau šis neišlaikė – vienas jo kraštas atitrūko nuo kranto, pontonai pabiro, keletas žmonių nuskendo.


Pontoninis tiltas. Vilnius, 1950 m.jpg | Pontoninis tiltas Vilniuje
Bundesarchiv Bild 103-185-028, Kowno (Kaunas), Ansicht.jpg | Aleksoto tiltas


## Šaltiniai
Dešimtainė skaičiavimo sistema

**Dešimtainė skaičiavimo sistema** – labiausiai paplitusi pozicinė skaičiavimo sistema, kurios pagrindas yra skaičius 10. Skaičius reiškiamas skaitmenimis 0, 1, 2, 3, 4, 5, 6, 7, 8, 9 ir jų vieta.

Daugumoje senovės civilizacijų skaičiavimas rėmėsi dešimčia skaitmenų, o to priežastis veikiausiai buvo tai, kad žmogus turi dešimt rankų pirštų, o skaičiuoti pradėta ant pirštų. Dėl analogiškos priežasties majai galėjo naudoti dvidešimtainę skaičiavimo sistemą (skaičiuodami ir rankų, ir kojų pirštus), o Kalifornijoje gyvenantys jukiai ir Meksikos indėnai pamai – aštuntainę (skaičiuodavo tarpus tarp pirštų). Vieni ankstyviausių dešimtainės skaičiavimo sistemos naudotojų – senovės egiptiečiai (3000 m. pr. m. e.) ir Mino civilizacija (apie 1500 m. pr. m. e., rėmėsi egiptiečių skaičiavimo sistema). Vėliau ją taip pat naudojo indai, senovės graikai, hebrajai, romėnai ir kinai. Kita vertus, didelius skaičius šiose senose skaičiavimo sistemose būdavo sunku atvaizduoti, tad juos dauginti ir dalinti gebėdavo tik geriausi matematikai. Ši problema buvo galutinai išspręsta išradus indų-arabų skaičiavimo sistemą I–IV a. ir supaprastinus sveikųjų skaičių užrašymą. Sistema buvo papildyta įtraukiant į ją ir ne sveikuosius skaičius, o trupmenas išreiškiant kableliu su skaitmenimis po juo. Šiuo principu dešimtainė skaičiavimo sistema remiasi iki šiol.

## Šaltiniai
Pasvalio geležinkelio stotis

**Pasvalio geležinkelio stotis** – siaurojo geležinkelio stotis šiaurės Lietuvoje, centrinėje Pasvalio miesto dalyje, kairiajame Lėvens krante. Kultūros paveldo objektas (), priklauso šiaurės Lietuvos istorijos ir kultūros paveldui. 2010 m. rugsėjį prie stoties atidengta paminklinė kompozicija „Trėmimams atminti“.

## Istorija

I pasaulinio karo metais 600 mm siaurąjį geležinkelį iš Pasvalio į Guberniją nutiesė vokiečiai miškui ir kitoms gėrybėms vežti, 1916 m. atidaryta ir Pasvalio stotis. Vėliau atsirado atkarpa iš Pasvalio į Biržus.

1930 m. pastatytas prekių sandėlis. 1931–1932 m. pastatytas naujas dviaukštis stoties pastatas, jį projektavo inžinierius Kęstutis Bulota. Naujieji stoties rūmai buvo mūriniai, modernūs, su įvestu vandentiekiu, kanalizacija, elektra. I aukšte įrengti kambariai I ir II klasės bufetams, stoties viršininko ir kasos kabinetui, budėtojui ir kt., II aukšte – butai viršininkui, iešmininkui, budėtojui, kambarys geležinkeliečiams. Stotis atkelta arčiau miesto centro, išgrįsti privažiavimo keliai. Tuo metu stotis buvo moderniausia Lietuvos siauruosiuose geležinkeliuose, jos statyba kainavo 58 tūkst. litų. Naujoji stotis oficialiai atidaryta 1932 m. lapkričio 13 d.

1941 m. birželį iš Pasvalio geležinkelio stoties buvo gabenami tremtiniai į Sibirą.

1996 m. traukinių eismas nutrauktas, o stotis įtraukta kultūros vertybių registrą.

## Šaltiniai
Dailymotion

**„Dailymotion“** – prancūzų sukurta vaizdo įrašų dalinimosi platforma, priklausanti kompanijai „Vivendi“. Prie šios platformos steigimo partnerystės prisidėjo tokios bendrovės kaip „Vice Media“, „Bloomberg“ bei „Hearst Digital Media“. Visame pasaulyje yra prieinama 183 kalbomis ir 43 lokalizuotomis svetainės versijomis, skirtomis tam tikriems regionams su jiems atrinktu aktualiu turiniu.

## Išnašos
Gonadarchė

**Gonadarchė**  ( – 'palikuonis'  +  – 'pradžia') – lytinio brendimo periodas, kurio metu lytinės liaukos pradeda išskirti lytinius hormonus. Pastaruosius fiziologinius procesus kontroliuoja posmegeninė liauka. Paprastai prasideda 10–11 metų mergaitėms bei 11–12 metų berniukams.

## Šaltiniai
2023 m. Europos žaidynės

**2023 m. Europos žaidynės, Trečiosios Europos žaidynės** – nuo 2023 m. birželio 21 d. iki liepos 2 d. Krokuvoje, Lenkijoje vykusios Europos žaidynės. Atidarymas vyko atnaujintame Henriko Reimano stadione.

Europos žaidynės drauge buvo ir kvalifikacinės varžybos į 2024 m. vasaros olimpinės žaidynes Paryžiuje. Žaidynėse iš viso varžėsi virš 7 000 sportininkų iš 48 Europos valstybių.

## Miesto rinkimai
Dar 2015 m. Mančesteris išreiškė norą rengti 2023 m. Europos žaidynes, tačiau vėliau ketinimų atsisakė. 2019 m. Katovicė bei Kazanė išreiškė norą rengti žaidynes. Tačiau oficialią paraišką pateikė tik kitas Lenkijos miestas – Krokuva. 2019 m. birželio 22 d. Krokuva ir visas Mažosios Lenkijos regionas vienbalsiai pasirinktas rengti žaidynes.

2021 m. vasario-kovo mėn. kilo klausimų dėl renginio finansavimo, buvo diskutuojama galimybė praplėsti renginį į Silezijos regioną. Galiausiai vyriausybė patvirtino, tačiau sumažintą, finansavimą Mažajai Lenkijai.

## Stadionai
Atidarymo ir uždarymo ceremonijos vyko Krokuvos Henriko Reimano stadione. Varžybos vyko įvairiuose Mažosios Lenkijos ir Silezijos miestuose.

## Sporto šakos
Iš pradžių buvo planuojama, kad bus 23 Europos žaidynių sporto šakos, po kelių pokyčių patvirtintos 29. Tai septyniomis sporto šakomis daugiau nei antrosiose Europos žaidynėse. Atsirado paplūdimio rankinis, septynetų regbis, tekbolas, padelio tenisas, breikas, laipiojimas, kanojų slalomas, kalnų bei BMX dviračių lenktynės, sinchroninis plaukimas, šuoliai į vandenį, šuoliai su slidėmis, fechtavimas, tekvondo, Muay Thai, kikboksas, triatlonas, penkiakovė. Neliko sambo, plento bei treko dviračių lenktynių, visų imtynių bei visų gimnastikos šakų.

*  Šaudymas iš lanko
*  Atletika
*  Badmintonas
*  3x3 krepšinis
*  Paplūdimio rankinis
*  Paplūdimio futbolas
*  Boksas
*  Breikas
*  Baidarių ir kanojų irklavimas
:* Kanojų sprintas
:* Kanojų slalomas
*  Dviračių lenktynės
:* Kalnų dviračių lenktynės
:* BMX dviračių lenktynės
*  Šuoliai į vandenį
*  Fechtavimas

*  Dziudo
*  Karatė
*  Kikboksas
*  Muay Thai
*  Šiuolaikinė penkiakovė
*  Padelio tenisas
*  Septynetų regbis
*  Šuoliai su slidėmis

*  Šaudymas
*  Laipiojimo sportas
*  Sinchroninis plaukimas
*  Stalo tenisas
*  Tekvondo
*  Tekbolas
*  Triatlonas

## Tvarkaraštis
*[https://www.european-games.org/wp-content/uploads/2023/05/EG2023_Sports_Programme_ticketinfo.pdf Žaidynių tvarkaraštis] *

## Lietuva 2023 m. Europos žaidynėse

Žaidynėse dalyvavo rekordinio dydžio Lietuvos rinktinė – 125 sportininkai: 46 lengvosios atletikos, 13 regbio, 10 baidarių ir kanojų sprinto, 4 kanojų slalomo, po 8 šiuolaikinės penkiakovės, bokso ir 3x3 krepšinio (moterų ir vyrų komandos), 7 fechtavimosi, 4 padelio teniso, 3 kalnų dviračių, po 2 BMX dviračių, šaudymo, tekvondo, šuolių į vandenį, šaudymo iš lanko, bei po 1 badmintono, stalo teniso, breiko ir tekbolo atstovą.

### Lietuvos medalininkai

## Išnašos

## Nuorodos
*Oficiali svetainė
Suaugystė

**Suaugystė** – žmogaus amžiaus tarpsnis tarp paauglystės ir vidurinio amžiaus tarpsnio (20–40 m.). Iš dalies priskiriamas jaunystei.

Suaugystės pradžią žymi lytinė branda. Su ja paprastai pasiekiama asmenybės branda. Įsipareigojama saugusio asmens socialinių užduočių vykdymo, nuosekliai įgijama suaugusio žmogaus socialinė padėtis. Sociologai išskyrė pastarąją socialinių užduočių vykdymo seką: baigiama mokykla, paliekami tėvų namai, patiriami pirmieji lytiniai santykiai, studijos aukštojoje mokykloje, darbo įgijimas, šeimos sukūrimas.

Tačiau intensyvėjant gyvenimo spartai, veikiant įvairiems ekonominiams, politiniams, socialiniams veiksniams, dabar gerokai vėliau tampama ekonomiškai ir socialiai savarankiškais. Be to, plečiasi gyvenimo būdo pasirinkimo laisvė ir įvairovė. Todėl dabar socialinių užduočių vykdymo seka yra labai įvairi: pavyzdžiui, daugeliui išsikėlimas iš tėvų namų nebūtinai yra susijęs su šeimos sukūrimu, dirbti pradedama vėliau, nes dėl didelės konkurencijos prioritetas teikiamas mokslui, kvalifikacijai kelti.

Atsižvelgiant į egzistuojančias normas, galima pastebėti, jog perėjimas iš paauglystės į suaugystę galimas trim būdais. 2010 m. publikuoto ilgamečio sociologinio tyrimo duomenimis (apklausta 808 skirtingų rasių atstovų JAV, iš kurių daugumą sudarė baltaodžiai) abiejų lyčių apsisprendimas studijuoti ir sukurti šeimą nulėmė jų gyvenimo pasirinkimo trajektorijas. Dauguma jų (43 % moterų ir 42 % vyrų) pasirinko įgyti aukštąjį ar aukštesniąjį išsilavinimą bei atidėti šeimos kūrimą vėlesniam laikotarpiui. Kita dalis (29 % moterų ir 32 % vyrų) apklaustųjų pasirinko anksti apsivesti ir susilaukti vaikų iki 25 m. ir tuo tarpu mažiau skyrė dėmesio išsilavinimui. Likusi dalis apklaustųjų (26 % moterų ir 27 % vyrų) pasirinko nesituokti ir taip pat neįgyti profesijos ar aukštojo išsilavinimo.

Istoriškai suaugusio žmogaus skiriamasis bruožas buvo santuoka. Istoriškai taip pat buvo įprasta gyventi šalia tėvų ar giminaičių.

## Šaltiniai
Gabrielė Stonkutė

**Gabrielė Stonkutė** (gimė **Gabrielė Diekonaitė**, 2001 m. balandžio 18 d. Kretinga) – Lietuvos boksininkė, pasaulio čempionė.

## Biografija
Treneris – Tomas Balsys.

2019 m. Stonkutė tapo Europos jaunių čempione, o 2021 m. Europos jaunimo iki 22 m. amžiaus vicečempione.

2021 m. Gabrielė išrinkta Lietuvos metų boksininke.

2022 m. pasaulio moterų bokso čempionato ketvirtfinalyje Stonkutė rezultatu 5-0 įveikė Kazachijos atstovę Gulsaja Jeržan ir pateko į pusfinalį. Su pergale sportininkė taip pat užsitikrino medalį ir tapo pirmąja Lietuvos boksininke moterimi, pelniusia pasaulio čempionatų medalį. Finale Stonkutė rezultatu 5-0 įveikė lenkę Oliwia Toborek ir tapo pasaulio čempione.

2022 m. Europos moterų bokso čempionate Stonkutė iškovojo aukso medalį.

## Šaltiniai